Musím sa vám priznať.
Rád sa ľuďom hrabem v odpadkoch.
Nie, nejde o nič divné.
Väčšinou len hľadám starú elektroniku,
veci, ktoré si môžem zobrať do dielne a rozobrať.
Mám fetiš na CD-ROM mechaniky.
Každá má tri motory,
takže môžete postaviť niečo, čo sa hýbe.
Sú tam spínače, takže to môžete zapínať a vypínať.
Dokonca tam je aj laser,
takže zo super robota môžete vytvoriť brutálneho robota.
Z odpadkov som toho vyrobil už veľa a niečo z toho bolo aj celkom užitočné.
Ide však o to, že odpadky sú pre mňa len možnosť hrať sa,
byť kreatívny, vytvárať veci a zabaviť sa tým.
Robím to rád a tvorí to aj náplň mojej práce.
Vediem univerzitné biologické výskumné laboratórium,
kde si zo všetkého najviac ceníme zvedavosť a bádanie.
Nesústreďujeme sa na žiadny konkrétny problém,
ani sa nezaoberáme žiadnou konkrétnou chorobou.
Je to jednoducho miesto, kam môžu ľudia prísť
a pýtať sa fascinujúce otázky a hľadať odpovede.
Dávnejšie som si uvedomil,
že ak ľuďom poviem, aby vytvorili vybavenie, ktoré potrebujú,
z odpadkov, ktoré nájdem,
je to skvelý spôsob, ako podporovať kreativitu.
Stalo sa to, že umelci a vedci z celého sveta
začali chodiť do môjho laboratória.
Nielen preto, lebo si vážime nekonvenčné nápady,
ale aj preto, že ich testujeme a hodnotíme s vedeckou prísnosťou.
Jedného dňa som niečo rozoberal a zrazu mi niečo napadlo:
Môžem brať biológiu ako hardvér?
Môžem rozobrať biologický systém, poprehadzovať súčiastky
a potom to novým kreatívnym spôsobom dať znova dokopy?
Moje laboratórium na tom začalo pracovať
a chcel by som vám ukázať výsledok.
Mohol by mi niekto z vás povedať, čo je to za ovocie?
Publikum: Jablko!
Presne tak, je to jablko.
Teraz chcem, aby ste si všimli,
že je omnoho červenšie, ako väčšina jabĺk.
To preto, lebo sme v ňom nechali vyrásť ľudské bunky.
Vzali sme úplne nevinné červené jablko,
odstránili sme bunky a DNA jablka
a vložili sme tam ľudské bunky.
Keď sme odstránili bunky jablka, ostala nám bunková štruktúra.
Toto dodáva rastlinám ich tvar a textúru.
Tie malé dierky, ktoré vidíte, tam boli predtým bunky jablka.
Potom sme prišli my
a vložili tam bunky cicavcov, tie modré.
Stalo sa to, že sa začali množiť a zabrali celú štruktúru.
Hoci sa to zdá zvláštne,
podobá sa to na spôsob, akým sú usporiadané naše vlastné tkanivá.
V predklinickej fáze práce sme zistili,
že tieto štruktúry môžete implantovať do tela
a telo pošle bunky a dodá krv a postará sa, aby ostali nažive.
Toto je bod, keď sa ma ľudia začnú pýtať:
„Andrew, dokážeš vytvoriť časti tiel z jabĺk?“
A ja na to: „Ste na správnom mieste.“
(smiech)
Spomenul som to pred mojou manželkou.
Vyrába hudobné nástroje
a živí sa aj vyrezávaním z dreva.
Tak som sa jej spýtal:
„Mohla by si pre nás vyrezať uši z jablka?“
A ona to urobila.
Vzal som jej uši do laboratória.
Potom sme ich začali preparovať.
Áno, ja viem.
(smiech)
Je to dobré laboratórium.
(smiech)
A potom sme na nich nechali vyrásť bunky.
A toto je výsledok.
Viete, moje laboratórium nepôsobí v biznise výroby uší.
Ľudia na tom pracujú celé desaťročia.
Problém však je:
komerčne vyrábané štruktúry sú drahé a problematické,
lebo ich zdrojom sú súkromné produkty, zvieratá alebo mŕtvoly.
My sme použili jablko a stálo to pár centov.
Úžasné na tom je, že vyrobiť to nie je také ťažké.
Zariadenie, ktoré potrebujete, viete vyrobiť z odpadkov
a na kľúčový krok v celom procese potrebujete len mydlo a vodu.
Všetky pokyny sme dali na internet prístupné verejnosti.
Potom sme založili spoločnosť
a vyvíjame súpravy, aby to mohol robiť ktokoľvek,
kto má umývadlo a spájkovačku, aby si také niečo mohol vytvoriť doma.
Som zvedavý, či jedného dňa
bude možné opraviť, prerobiť a zväčšiť naše vlastné telá
pomocou vecí, ktoré máme v kuchyni.
Keď hovoríme o kuchyni,
tu je špargľa.
Je chutná a váš moč po nej zvláštne zapácha.
(smiech)
Raz som bol v kuchyni a všimol som si,
že keď sa pozriete na stopku špargle zdola,
vidíte na nej malé žilky.
Pozreli sme sa na ne v laboratóriu. Vidíte, ako bunky formujú tieto štruktúry.
Tento obrázok mi pripomína dve veci:
naše žily
a štruktúru a usporiadanie našich nervov a miechy.
Otázka je:
Môžeme v týchto kanáloch nechať narásť axóny a neuróny?
Lebo ak áno,
môžno môžeme použiť špargľu, aby sme vytvorili nové spojenia
medzi koncami poškodených a pretrhnutých nervov.
Alebo dokonca aj v mieche.
Nechápte ma zle, je to veľmi náročné a bolo by to ťažké spraviť
a nie sme jediní, kto na tom pracuje.
Ale sme jediní, ktorí používajú špargľu.
(smiech)
Práve teraz máme veľmi sľubné pilotné dáta.
A pracujeme s inžiniermi tkanív a neurochirurgmi,
aby sme zistili, či to je vôbec možné.
Pozrite, všetko, čo som vám ukázal,
veci, čo som vyrobil a ktoré sú okolo mňa na pódiu,
a iné projekty, na ktorých laboratórium pracuje,
sú priamym výsledkom toho, že sa hrám s vašimi odpadkami.
Hranie sa je dôležitou súčasťou mojej vedeckej praxe.
Trénujem tak svoju myseľ, aby bola nekonvenčná a kreatívna
a aby chcela vyrábať ľudské uši z jabĺk.
Keď sa najbližšie budete pozerať na starú,
pokazenú, nefungujúcu technológiu a haraburdu,
chcem, aby ste si na mňa spomenuli.
Lebo ja ju chcem.
(smiech)
Myslím to vážne, akokoľvek sa so mnou skontaktujte
a uvidíme, čo môžeme vyrobiť.
Ďakujem.
(potlesk)